Brian Mikkelsen (KF), 2005-03-17:
Fru Jytte Andersen kom med forskellige kommentarer til abonnementsordningen, til strukturen i hovedstaden og kommenterede i det hele taget hele overliggeren, kan man sige, for teaterudspillet her.
Det vil jeg meget gerne kvittere for, og jeg vil gerne indbyde til nogle forhandlinger om det, også på baggrund af de ting, som fru Jytte Andersen sagde, og som jeg lyttede meget opmærksomt til.
Til fru Louise Frevert, som kom med mange positive bemærkninger – og tak for dem – vil jeg sige, at den kommentar, der var til ikrafttrædelsesdato, specielt også for Hovedstadens Teater, lyttede jeg til, og jeg kan godt se den pointe, som fru Louise Frevert kommer med, og som jeg også har hørt fra andre sider, f.eks. også fra teatermiljøet selv, altså at det ligesom bliver for lang tid ude i horisonten med hensyn til et repertoire, med hensyn til teaterchefer osv., hvis man først udpeger en bestyrelse om eksempelvis halvandet år.
Så det har jeg noteret mig, og jeg vil prøve at se, om vi kan arbejde videre med, hvorvidt man skal få det til at træde i kraft lidt tidligere.
Tak for det gode råd.
Jeg synes nemlig, det er udtryk for en manglende tiltro til, at lokale kræfter kan få nogle aktiviteter til at spire, til at opstå i samarbejde med de kommunale myndigheder.
Hvis denne her model blev implementeret, så tror jeg, at jeg næsten heroppefra kunne give en garanti for, at langt de fleste kommuner ville stoppe deres tilskud til egnsteateret.
Det vil sige, at man ville mangle den lokale blomst i det lokale miljø.
De ville selvfølgelig ikke føle sig hensat til, at de skal høre under et regionsteater i Odense, Århus, Aalborg og måske Vordingborg som foreslået af fru Elsebeth Gerner Nielsen.
Så det er ikke en model, som jeg synes særlig godt om.
Andre af tingene vil vi selvfølgelig overveje at kigge på.
Vi synes selv, vi har præsenteret et gennemtænkt udspil her, som sikrer en afklaring af de problemer, der igennem nærmest en menneskealder har været i hovedstaden.
Det er også derfor, det udspil er blevet så positivt modtaget.
Fru Ellen Trane Nørby var jo inde på det helt rigtige, nemlig at teatermiljøet jo er glad for det her udspil, og staten har også påtaget sig et større ansvar for egnsteatrene end tidligere.
Vi har nemlig gjort det, at vi også har overtaget amternes tilskud til egnsteatrene, de tilskud har vi fra statens side taget og vil flytte dem ud til egnsteatrene.
Miljøet er positivt over for det her, fordi vi får sikret opgavefordelingen.
Hovedstadens Teater laver vi en konstruktion med, som forhåbentlig volumenmæssigt og kvalitetsmæssigt vil være så slagkraftig, at vi ligesom i Stockholm og andre store byer kan opleve, at der er to store teatre, der kan konkurrere med hinanden på kvalitet.
Hovedstadens Teater skal være en slags med- og modspiller til Det Kongelige Teater, samtidig med at vi stadig væk har talentmassen og det eksperimenterende både i de små storbyscener, i egnsteatrene og i de forskellige scener, vi har rundtomkring.
Så gør vi landsdelsscenerne til nationale scener, ja, men stadig væk lokalt forankrede.
Det skulle jeg hilse og sige, at det er de meget begejstrede for, rigtig meget begejstrede for, fordi vi kan sikre en koordinering.
Det er det samme med konstruktionen med Det Danske Teater, som vi nu påtager os et ansvar for, så vi får teateret ud i hele Danmark; det er Det Danske Teater også glad for.
Det samme med konstruktionen med Den Jyske Opera; det er Den Jyske Opera glad for.
Det samme med konstruktionen med Peter Schaufuss Balletten; det er Peter Schaufuss Balletten glad for.
Det vil samlet betyde et flot løft til teatermiljøet i Danmark.
Staten påtager sig rigtignok et større ansvar, ja, for at sikre en koordinering, en professionalisme og en kvalitet, men vi overflytter altså også opgaver så at sige til kommunerne i form af, at de stadig væk har et ansvar for egnsteatre med hensyn til finansiering og med hensyn til både start og drift af de egnsteatre.
Til hr. Per Clausen: Ja, det er rigtigt, at staten påtager sig et større ansvar for landsdelsscenerne, f.eks. også med udpegning af bestyrelser.
Nu er det jo staten, der hundrede procent vil finansiere landsdelsscenerne i fremtiden, og der vil vi sørge for, at i de bestyrelser vil der være en lokal forankring, der vil være faglig indsigt, og der vil være mennesker, som virkelig kan bibringe landsdelsscenerne et fornuftigt indspark og en fornuftig dialog med teaterets daglige kunstneriske ledelse.
Jeg er enig i præmissen for fru Jytte Andersens spørgsmål.
Staten har også et ansvar for egnsteatrene.
Lad os tage en diskussion om det, det er jeg villig til.
Vi har valgt at sige, at en af hovedhjørnestenene i dansk teaterpolitik er egnsteatrene, og hvis vi kan udvikle dem på en bedre måde, er vi parat til det.
Men udgangspunktet er, at de er lokalt forankrede.
Staten medfinansierer, men staten vil selvfølgelig gerne være med til at sikre størst mulig kvalitet og størst mulig variation, så det vil vi meget gerne diskutere.